Na osnovu člana 38 stav 1 tačka 2 i člana 28 stav 1 tačka 9 Zakona o lokalnoj samoupravi ("Službeni list CG", br. 02/18 i 34/19) i člana 54 stav 1 tačka 2, u vezi sa članom 25 stav 1 tačka 10 Statuta Glavnog grada ("Službeni list CG - Opštinski propisi", broj 08/19), Skupština Glavnog grada-Podgorice, na sjednici održanoj dana 25. jula 2019. godine, donijela je

ODLUKU

o pružanju pravne pomoći

Član 1

Ovom odlukom uređuju se uslovi i način pružanja pravne pomoći građanima Glavnog grada, utvrđuje visina naknade i uređuju druga pitanja od značaja za pružanje pravne pomoći.

Član 2

Izrazi koji se u ovoj odluci koriste za fizička lica u muškom rodu podrazumijevaju iste izraze za fizička lica u ženskom rodu.

Član 3

Ostvarivanje i korišćenje prava na pravnu pomoć u skladu sa ovom odlukom mora se obezbijediti bez diskriminacije po osnovu etničkog porijekla, rase, boje kože, jezika, vjerskog ili političkog uvjerenja, pola, seksualnog opredjeljenja, zdravstvenog stanja, invalidnosti ili nekog drugog ličnog svojstva.

Član 4

Pravnu pomoć u smislu ove odluke pruža organ lokalne uprave Glavnog grada nadležan za sistem lokalne samouprave (u daljem tekstu: nadležni organ).

Član 5

Pravna pomoć pruža se u postupku ostvarivanja prava i pravnih interesa građana pred sudovima, organima državne uprave, organima lokalne uprave, javnim izvršiteljima, ustanovama i drugim subjektima koji vrše javna ovlašćenja na području Glavnog grada, Zaštitnikom ljudskih prava i sloboda Crne Gore, Ustavnim sudom Crne Gore i u postupku za vansudsko riješavanje spora.

Izuzetno od odredbe stava 1 ovog člana, pravna pomoć ne pruža se u postupku registracije obavljanja privredne djelatnosti, postupku koji vode pravna lica i preduzetnici kao i u postupku smanjenja iznosa izdržavanja djeteta.

Član 6

Pravna pomoć pruža se:

* pravnim savjetovanjem,
* sačinjavanjem pravnih mišljenja,
* sastavljanjem tužbi, žalbi, prigovora, predstavki, zahtjeva i drugih podnesaka,
* zastupanjem građana,
* sastavljanjem izjava i ugovora, osim ugovora koji se zaključuju u formi notarskog zapisa u skladu sa posebnim zakonom.

Član 7

Pravna pomoć pruža se na inicijativu stranke.

Pravo na pravnu pomoć imaju građani koji imaju prebivalište ili boravište u Glavnom gradu.

Član 8

Pravna pomoć može se uskratiti:

* ako je zahtjev očigledno neosnovan,
* ako bi to bilo štetno po interese stranke koja traži pravnu pomoć,
* ako bi korišćenje zahtijevanog vida pravne pomoći bilo u suprotnosti sa zakonom,
* ako stranka uslovljava pružanje pravne pomoći uspjehom ili krajnjim ishodom,
* ako je u istoj pravnoj stvari već donijeta pravosnažna odluka, a ne postoje nove činjenice i okolnosti,
* ako je u istoj pravnoj stvari stranka već angažovala punomoćnika,
* ako je u istoj stvari već pružena pravna pomoć protivnoj stranci i
* u drugim slučajevima kada pružanje pravne pomoći nije opravdano.

U slučaju iz stava 1 ovog člana, nadležni organ dužan je da, na zahtjev stranke, donese rješenje.

Član 9

Pravna pomoć pruža se uz naknadu.

Naknada za pravnu pomoć iznosi 50% od iznosa naknade određene Advokatskom tarifom i plaća se prije pružene usluge na račun budžeta Glavnog grada.

Izuzetno od odredbe stava 2 ovog člana, naknada za pravnu pomoć licima sa invaliditetom iznosi 10% od iznosa naknade određene Advokatskom tarifom.

Za davanje usmenih pravnih savjeta pravna pomoć se ne naplaćuje.

Član 10

Službenik koji obavlja poslove pružanja pravne pomoći mora imati položen pravosudni ispit.

Službenik iz stava 1 ovog člana dužan je da čuva kao tajnu činjenice i podatke koje je saznao u postupku pružanja pravne pomoći.

Član 11

Nadležni organ vodi upisnik sa podacima o korisniku usluge, vrsti usluge koja je pružena i naplaćenoj naknadi.

Član 12

Stupanjem na snagu ove odluke prestaje da važi Odluka o pružanju pravne pomoći (,,Službeni list Crne Gore - Opštinski propisi”, br. 08/17).

Član 13

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 02-030/19-2397

Podgorica, 25. jula 2019. godine

**SKUPŠTINA GLAVNOG GRADA - PODGORICE**

  **Predsjednik Skupštine,**

 **dr Đorđe Suhih**